《玉存赋长句赠行次韵留别兼呈杨西禾》
宋代·王复

同云四野雪意生，津头衰柳寒烟横。故人恋恋未忍别，黯然携手难为情。

长安远望三千里，回首乡关隔江水。日昨褰裳共溯洄，渺渺相思乱荒苇。

寓斋近接巷西东，垆头取醉招扬雄。寒窗促坐语凄楚，地炉榾柮深宵红。

感君意气勤相访，乞米同怜困尘鞅。燕赵冰霜我北征，殽函风雨君西上。

隆冬泽腹坚不波，客里谁歌《毋渡河》。颖士才名空负仆，杜陵离思独骑骡。

芜城隔岁追前景，踏冻相携万松顶。犹记高楼大道旁，烟云变幻随蛟蜃。

何日双眉得暂开，悲歌且上燕昭台。男儿三十不得志，一身飘泊同飞埃。

临歧百感纷今昨，香土还期来岁约。酒人击筑和荆卿，乐莫重逢故交乐。

作者简介：（1078—1129）淄州淄川人，字景仁。以荫补官。历两浙转运副使，竭力镇压方腊起义，迁都转运使。以龙图阁待制知徐州，时金兵围城，率军民奋战，外援不至而城陷，力拒金帅粘罕诱降，并谩骂求死，全家百口皆被杀。谥壮节。